## BME Vegyészmérnöki és Biomérnöki Kar Oláh György Doktori Iskola

**Kémiai, Bio-, Környezet- és Vegyészmérnöki Tudományok Habilitációs Bizottság és Doktori Tanács (HBDT)**

**Publikációs minimumkövetelmények PhD eljárásokban**

Az alábbiakban megfogalmazott minimumkövetelmények a **jelöltek, előterjesztők és bírálók** számára készült, azzal a céllal, hogy:

* önkontroll lehetőséget nyújtson a kérelmet benyújtók számára, aminek alapján ellenőrizni tudják, hogy a publikációs tevékenységük formálisan megfelel-e a BME Kémiai, Bio-, Környezet- és Vegyészmérnöki Tudományok Habilitációs Bizottság és Doktori Tanács (HBDT) minimumkövetelményeinek.
* útmutatást adjon az előterjesztők számára a minimumkövetelmények teljesítésének ellenőrzéséhez.
* értékelési szempontokat szolgáltasson a bírálók számára.

A minimumkövetelmények teljesítése nem jelenti automatikusan a fokozat odaítélését.

Nyilvánvaló, hogy a tudományos és publikációs tevékenység nem értékelhető egyetlen számmal, különösen nem egy olyan számmal, ami csak a tudományos publikációk mennyiségét jellemzi. Ezért az itt leírt minimumkövetelmények teljesítése szükséges ugyan, *de nem feltétlenül elégséges* a PhD fokozat elnyeréséhez. A Jelölt munkájának értékelésénél a minőségi szempontokat (folyóiratok színvonala, esetleg idézettség stb.) is figyelembe kell venni, s a PhD fokozat odaítélésekor alapvető kérdés a jelölt (meghatározó) részesedésének megállapítása a többnyire közös munkában megszületett publikációkban. Mindezen megjegyzések mellett az értékelő pontszám hasznosan járul hozzá a Jelölt tudományos teljesítményének értékeléséhez.

A Jelöltnek a tézispontokhoz kapcsolt közleményeket felhasználva ki kell tölteni a “Publikációk pontozása” c. táblázatot. Így egy publikációs pontszám (PP) adódik. A megadott publikációknak egyúttal a BME PA-ban (vagy az MTMT-ben) is meg kell jelenniük.

A táblázat kitöltéséhez és a PhD dolgozat beadásához elengedhetetlen a társszerzői nyilatkozatok elkészítése minden egyes publikációról. Ebben a nyilatkozatban a társszerzők közül a PhD fokozattal *nem rendelkező hazai* szerzőtársak megegyeznek abban, hogy a kérdéses tudományos munkában részvételi százalékuk milyen mértékű. Ezt a nyilatkozatot egyszer kell elkészíteni, amikor az adott publikáció először kerül felhasználásra egy minősítési eljárásban (vagy a doktoráns felvételi eljárás során) és minden egyes társszerzőnek célszerű megőriznie egy példányt későbbiekben kezdeményezendő minősítési eljárás céljára. A dékáni hivatal a nyilatkozatokból adatbázist készít.

A PhD értekezés opponensekhez történő kiküldésének minimum-követelménye:

(1) a BME DHSZ 15.§ (5) pontjában előírt feltételek teljesítése: azaz „minimum feltétel legalább 4 publikáció, melyből legalább 2 idegen nyelvű megjelent (vagy közlésre elfogadott) lektorált folyóiratcikk… ebből legalább 1 Web of Science vagy Scopus adatbázisban szereplő folyóiratban megjelent cikk” (lásd még 2. és 3. pont) megléte.

(2) A „Publikációk pontozása” táblázat kitöltésekor legalább 12 PP elérése, továbbá négy publikációja legyen a tézispontokhoz kapcsolt közlemények körében. Publikációként *elfogadott* szabadalom is figyelembe veendő.

(3) A dolgozat témájában megjelent (vagy közlésre elfogadott) négy közlemény közül

(3a) három **angol nyelvű, hatásfaktorral rendelkező folyóiratban** megjelent originális eredményt közlő folyóiratcikk, amelyekben a jelölt részvételi aránya az 50%-t meghaladja a PhD fokozattal nem rendelkező hazai társszerzők között.

(3b) Kivételes esetben, amennyiben a jelöltnek van két originális folyóiratcikke melyek hatásfaktor-összege eléri a 8-at, és ezekben a PhD fokozattal nem rendelkező hazai társszerzők közötti részesedése meghaladja az 50%-ot, a HBDT engedélyezheti az eljárás lefolytatását.

A (3a) és (3b) pontokban meg nem nevezett, de az Egyetemi Habilitációs Bizottság és Doktori Tanács (EHBDT) követelményekben (1) megjelölt további egy (3a), illetve két (3b) publikáció nyomtatásban vagy digitálisan megjelent közleményt jelentenek, ezekkel kapcsolatban semmilyen további követelményt nem támasztunk.

**Minimum-követelmény** továbbá, hogy a Jelölt legalább egy szóbeli előadás megtartását igazolja.

Bármilyen, a publikációk értékelésekor felmerülő problémával kapcsolatban célszerű kérni a HBDT elnök állásfoglalását.

**Publikációk pontozása**

|  |  |  |
| --- | --- | --- |
| Publikáció típusa | részvételiArány | Pont-szám |
| Könyv vagy könyvfejezet (8 pont) |  |  |
| Szerkesztett könyvben cikk (4 pont) |  |  |
| Disszertáció (3 pont) |  |  |
| Nyomtatott vagy elektronikus egyetemi jegyzet (3 pont) |  |  |
| **Lektorált** folyóiratcikkek: |
| **Angol nyelvű hatásfaktorral rendelkező** folyóiratban­­\* (6 pont)  |  |  |
| **Magyar vagy egyéb nem angol nyelvű** folyóiratban (2 pont): |  |  |
| **Nem lektorált** folyóiratcikkek\*\* |
| **Angol nyelvű** folyóiratban (3 pont): |  |  |
| **Magyar nyelvű** folyóiratban (1 pont): |  |  |
| **Nemzetközi** konferencia kiadványában **angol nyelvű előadás:** (3 pont)  |  |  |
| **Magyar nyelvű** konferencia kiadványban **előadás** (1 pont) |  |  |
| Elfogadott szabadalom (6 pont): |  |  |

\* A doktori tanács kivételesen és egyedileg elfogadhat más idegen (pl. német) nyelvű de minden esetben hatásfaktorral rendelkező folyóiratcikket.

\*\* A közlésre beküldött, de el nem fogadott cikkek „Nem lektorált folyóiratcikk”-nek minősülnek.

**Útmutató a “publikációk pontozása” című**

**táblázat kitöltéséhez**

A Táblázat baloldali oszlopában **tételesen** fel kell tüntetni minden egyes publikációt a megfelelő kategóriában. Az egyes kategóriákon belül is tételesen (sorszámozva) fel kell tüntetni az egyes publikációkat. A publikáció típusánál megadott pontszámot szorozni kell a Jelöltnek a társszerzői nyilatkozatban szereplő a PhD fokozattal nem rendelkező hazai szerzőtársak közötti részvételi arányával és ez adja a jobboldali oszlop értékét.

Beadott, de még el nem bírált publikáció lektorálatlan cikknek minősül és ennek megfelelően a lektorált publikáció pontszámának fele (lektorálatlan) a %-os számítás kiindulópontja. A benyújtás tényét a szerkesztőségi visszajelzés tanúsítja. Meg nem jelent publikációra a lektorált publikációs pontszám csak akkor alkalmazható, ha a közleményt a szerkesztőség elfogadja. Ilyen esetekben a szerkesztői elfogadó leveleket természetesen mellékelni kell.

Disszertáción értendő pl. egy másod-diploma megszerzéséhez készített dolgozat (pl. egy vegyészmérnök végzettségű doktoránsnál a PhD képzéssel egyidejűleg elkészített ~~illetve~~ biomérnöki vagy mérnök-fizikusi, mérnök-tanári stb. diplomamunka. Sem a beadásra kerülő PhD dolgozat, sem a korábbi diplomamunka nem vehető figyelembe).

Konferencia kiadványban megjelent publikáción a **konferencia előadás** rövidített kivonata (jellemzően legalább négy oldal) értendő és nem pedig az előadás (rendszerint egyoldalas) absztraktja.

Ezeket az előírásokat az EHBDT a 2014. április 23.-i ülésén fogadta el, attól kezdve érvényes. A 2014. április 23. előtt indított fokozatszerzési eljárások esetén a doktorjelölt választása szerint kell alkalmazni a BME VBK Szakmai Habilitációs Bizottság és Doktori Tanács (SzHBDT) korábbi, avagy a HBDT jelen követelményeit, mely utóbbiakat a HBDT a 2014. március 13.-i ülésén egyhangúan megszavazta.